Ντέιβιντ Μπέκαμ

Ο Σερ Ντέιβιντ Μπέκαμ, ABA (David Robert Joseph Beckham, 2 Μαΐου 1975) είναι Άγγλος πρώην ποδοσφαιριστής. Αγωνίστηκε σε Μάντσεστερ Γιουνάιτεντ, Πρέστον Νορθ Εντ, Ρεάλ Μαδρίτης, Λος Άντζελες Γκάλαξι, ΑΚ Μίλαν, Παρί Σεν Ζερμέν και στην Εθνική Αγγλίας. Έγινε ο πρώτος Άγγλος ποδοσφαιριστής που κατέκτησε πρωτάθλημα σε τέσσερις διαφορετικές χώρες (Αγγλία, Ισπανία, ΗΠΑ, Γαλλία).

Η ποδοσφαιρική καριέρα του Μπέκαμ, άρχισε στα 17 του χρόνια, με την Μάντσεστερ Γιουνάιτεντ. Με την αγγλική ομάδα κατέκτησε 6 πρωταθλήματα, το κύπελλο 2 φορές και το Τσάμπιονς Λιγκ το 1999. Μετά στην Ρεάλ Μαδρίτης, σε 4 χρόνια κατέκτησε, το Ισπανικό πρωτάθλημα στην τελευταία του χρονιά, το 2007. Τον Ιούλιο του 2007, υπέγραψε στους Γκάλαξι. Καθώς ήταν παίκτης της αμερικανικής ομάδας, ξόδεψε δύο χρόνια στην Μίλαν, ως δανεικός. Έγινε ο πρώτος Βρετανός που έπαιξε 100 παιχνίδια στο Τσάμπιονς Λιγκ.

Στην εθνική ομάδα, έκανε το ντεμπούτο του την 1 Σεπτεμβρίου 1996, στην ηλικία των 21. Ήταν αρχηγός της εθνικής του για έξι χρόνια. Έκανε συνολικά 115 εμφανίσεις, εμφανιζόμενος στα  Παγκόσμια Κύπελλα του 1998, 2002, 2006 και στα Ευρωπαϊκά Πρωταθλήματα  του 2000 και 2004.

 Πρώτα χρόνια 
Ο Ντέιβιντ Μπέκαμ γεννήθηκε στις 2 Μαΐου 1975 στο νοσοκομείο Whipps Cross University Hospital  στο Λονδίνο. Η μητέρα του, Σάντρα Τζορτζίνα Μπέκαμ Γουέστ   είναι κομμώτρια ενώ ο πατέρας του, Ντέιβιντ Έντουαρντ Άλαν "Τεντ" Μπέκαμ είναι μάγειρας σε μεγάλο εστιατόριο. Ο Ντέιβιντ ασχολήθηκε από μικρός με το ποδόσφαιρο συμμετέχοντας στην ομάδα του σχολείου στο Τσίνγκφορντ. Σε συνέντευξη του, δήλωσε οτι φοίτησε σε αθλητικό σχολείο και όταν οι καθηγητές του, τον ρωτούσαν τι θέλει να γίνει όταν μεγαλώσει, εκείνος απαντούσε "Θέλω να γίνω διάσημος ποδοσφαιριστής" αλλά δεν τον έπαιρναν στα σοβαρά. Ο Ντέιβιντ έχει δύο αδερφές.

Καριέρα
Μάντσεστερ Γιουνάιτεντ
Εγράφτηκε στην ακαδημία της Γιουνάιτεντ στις 8 Ιουλίου 1991. Ο Μπέκαμ αποτέλεσε μέλος σε ένα γρουπ νέων ποδοσφαιριστών, όπως:
Ράιαν Γκιγκς, Πολ Σκόουλς και Γκάρι Νέβιλ που κέρδισαν το Αγγλικό κύπελλο νέων το 1992. Έκανε το ντεμπούτο του με την πρώτη ομάδα, στις 23 Σεπτεμβρίου 1992, ως αλλαγή, σε αγώνα για το Λιγκ Καπ εναντίον της Μπρίτον εντ Χόουβ Άλμπιον. Υπέγραψε το πρώτο του επαγγελματικό συμβόλαιο στις 23 Ιανουαρίου 1993.

Η ομάδα νέων ξανάφτασε στον τελικό του Κυπέλλου χάνοντας όμως από την Λιντς Γιουνάιτεντ 4-1 στο σύνολο. Στις 7 Δεκεμβρίου του 1994 έκανε το ντεμπούτο στο Τσάμπιονς Λιγκ, σκοράροντας στο 4-0 εναντίον της Γαλατασαράι.
Πήγε δανεικός στην Πρέστον Νορθ Εντ για ένα κομμάτι της σεζόν 1994-95. Σκόραρε δύο γκολ σε πέντε αγώνες.

Έκανε το ντεμπούτο του στην Πρέμιερ Λιγκ στις 2 Απριλίου 1995 εναντίον της Λιντς Γιουνάιτεντ. Εκείνη τη σεζόν η Γιουνάιτεντ τερμάτισε δεύτερη πίσω από την Μπλάκμπερν Ρόβερς, για έναν μόνο πόντο. Ο Μπέκαμ γρήγορα καθιερώνεται ως δεξιός μέσος και βοηθάει σημαντικά την ομάδα του να κατακτήσει το νταμπλ. Στην αρχή της σεζόν 1996-97 ο Μπέκαμ παίρνει το νούμερο 10 στην φανέλα του. Στις 17 Αυγούστου 1996 (την πρώτη αγωνιστική του πρωταθλήματος), σκοράρει γκολ από το κέντρο εναντίον της Γουίμπλετον το οποίο αναγνωρίζεται, ως ένα από τα καλύτερα γκολ της ιστορίας. Εκείνη την χρονιά κέρδισε το βραβείο της FIFA  Νέος παίκτης της χρονιάς  (PFA young player of the year). Στις 18 Μαΐου 1997 ο Ερίκ Καντονά, αποχώρησε από το ποδόσφαιρο και άφησε το νούμερο 7 ελεύθερο, το οποίο φορούσαν θρύλοι της ομάδας, όπως:
Τζορτζ Μπεστ, Μπράιαν Ρόμπσον και ύστερα ο Κριστιάνο Ρονάλντο. Ο Μπέκαμ δεν άφησε την ευκαιρία ανεκμετάλευτη και πήρε το συγκεκριμένο νούμερο.

Η Γιουνάιτεντ ξεκίνησε την σεζόν 1997-98 πολύ καλά, αλλά κάποια κακά αποτελέσματα στο δεύτερο μισό της περιόδου την έφεραν δεύτερη, πίσω από την Άρσεναλ. Στην σεζόν 1998-99 ήταν βασικό στέλεχος της ομάδας που κατέκτησε το τρεμπλ. Στον τελικό του Τσάμπιονς Λιγκ η Γιουνάιτεντ έχανε με 1-0 από την Μπάγερν Μονάχου, αλλά με δύο γκολ στις καθυστερήσεις, πήρε το τρόπαιο, τα δύο γκολ αυτά ήρθαν μετά από κόρνερ του Μπέκαμ. Αυτές οι καθοριστικές τελικές πάσες (ασίστ) σε συνδυασμό με εντυπωσιακέςθεμφανίσεις, τον έφεραν να είναι καλύτερος παίκτης του κόσμου πίσω από τον Ριβάλντο. Την σεζόν 1999-2000 η Μάντσεστερ κατέκτησε το πρωτάθλημα εύκολα, χωρίς όμως τον Μπέκαμ να διακρίνεται ιδιαίτερα. Η σεζόν 2000-01, βρίσκει τον Μπέκαμ να είναι ο παίκτης-κλειδί, βοηθώντας σημαντικά την Γιουνάιτεντ να κατακτήσει για τρίτη συνεχόμενη φορά το Αγγλικό πρωτάθλημα. Στις 10 Απριλίου του 2002 τραυματίστηκε σοβαρά, σε αγώνα του Τσάμπιονς Λιγκ απέναντι στην Λα Κορούνια και έχασε το υπόλοιπο της σεζόν. Ανεξάρτητα από τον τραυματισμό του η σεζόν 2001-02 ήταν η καλύτερη για τον Μπέκαμ στην Γιουνάιτεντ με 16 γκολ σε 42 εμφανίσεις.

Ρεάλ Μαδρίτης
Το καλοκαίρι του 2003, η Μάντσεστερ Γιουνάιτεντ βρισκόταν σε διαπραγματεύσεις με την Μπαρτσελόνα για τον Μπέκαμ και ήταν σχεδόν σίγουρο ότι θα τον έπαιρνε η τελευταία, αλλά η Ρεάλ την τελευταία στιγμή έκανε προσφορά 35.000.000 ευρώ και τον ένταξε στο δυναμικό της. Στο τέλος Αυγούστου, η Ρεάλ κατέκτησε το Σούπερ Καπ Ισπανίας με αντίπαλο τη Μαγιόρκα, με τον Μπέκαμ να σκοράρει το τρίτο και τελευταίο γκολ στον δεύτερο αγώνα, εκεί που η Ρεάλ επικράτησε με 3-0, παίζοντας δίπλα στους Ζινεντίν Ζιντάν, Ρονάλντο, Λουίς Φίγκο, Ρομπέρτο Κάρλος, Ραούλ Γκονθάλεθ, Ίκερ Κασίγιας κ.α.

Κακή η σεζόν για την Ρεάλ η πρώτη για τον Μπέκαμ, στην οποία η ομάδα του τερμάτισε δεύτερη στο κύπελλο, τέταρτη στο πρωτάθλημα και αποκλείστηκε στα προημιτελικά του Τσάμπιονς Λιγκ. Το 2007 πήρε μεταγραφή στην Αμερικάνικη ομάδα Λος Άντζελες Γκάλαξι.

Λος Άντζελες Γκάλαξι
Η συμμετοχή του Μπέκαμ στους Γκάλαξι, επιβεβαιώθηκε από τον Ιανουάριο του 2007. Στις 12 Ιανουαρίου, έκανε συνέντευξη τύπου για το MLS. Το τελικό ποσό έφτασε τα 32,5 εκατομμύρια για πέντε χρόνια και το συμβόλαιο του άρχισε στις 11 Ιουνίου 2007. Στις 13 Ιουνίου παρουσιάστηκε από τους Γκάλαξι όπου μαζεύτηκαν περίπου 5.000 οπαδοί και 700 δημοσιογράφοι.

Αποφάσισε να φορέσει τον αριθμό 23 στη φανέλα του. Οι πωλήσεις των Γκάλαξι  στις φανέλες με το 23 ξεπέρασαν τις 250.000 πριν την έναρξη τις αγωνιστικής περιόδου.

Το απόγευμα της 21ης Ιουλίου, αν και τραυματισμένος έκανε το ντεμπούτο του, στην φιλική ήττα από την Τσέλσι με 0-1. Ανακοίνωσε την αποχώρηση του από το ποδόσφαιρο στο τέλος της σεζόν 2012-13 και στις 18 Μαΐου, έπαιξε το τελευταίο του παιχνίδι στην 20ετή του καριέρα.

 Προσωπική ζωή 
Το 1997 ξεκίνησε τη σχέση του με τη Βικτόρια Άνταμς, τότε μέλος του συγκροτήματος Spice Girls. Παντρεύτηκαν στις 4 Ιουλίου 1999 στην Ιρλανδία και απέκτησαν τέσσερα παιδιά: τον Μπρούκλιν Τζόσεφ (γενν. 4 Μαρτίου 1999), τον Ρομέο Τζέιμς (γενν. 1 Σεπτεμβρίου 2002), τον Κρουζ Ντέιβιντ (γενν. 20 Φεβρουαρίου 2005) και την Χάρπερ Σέβεν (γενν. 10 Ιουλίου 2011).

Νονοί των Μπρούκλιν και Ρομέο είναι ο Έλτον Τζον και η Ελίζαμπεθ Χάρλεϊ.

Νύφη του Μπέκαμ είναι η Αμερικανίδα ηθοποιός Νίκολα Πελτζ (παντρεύτηκε τον γιο του, Μπρούκλιν), κόρη του δισεκατομμυριούχου επιχειρηματία Νέλσον Πελτζ.

Συχνά ο Μπέκαμ παρακολουθεί αγώνες στο φημισμένο τουρνουά τένις του Γουίμπλετον από την εξέδρα των επισήμων (το λεγόμενο Royal Box).

Μετά τον θάνατο της Βασίλισσας Ελισάβετ Β' επαινέθηκε για την αξιοπρεπή του κίνηση να περιμένει στην ουρά για πάνω από 12 ώρες προκειμένου να προσκυνήσει την σορό της Βασίλισσας στο Ουεστμίνιστερ Χωλ. Το 2023 κυκλοφόρησε στο Netflix το ντοκιμαντέρ τεσσάρων επεισοδίων "Beckham", το οποίο παρουσιάζει τη διαδρομή του τόσο ως ποδοσφαιριστή όσο και ως δημόσιο πρόσωπο.

Στις 4 Νοεμβρίου 2025 ο Μπέκαμ χρίστηκε ιππότης «Σερ» από τον Βασιλέα Κάρολο Γ του Ηνωμένου Βασιλείου για την προσφορά του στον αθλητισμό και την φιλανθρωπική του δράση.

Παραπομπές

Εξωτερικοί σύνδεσμοι


Κατηγορία:Άγγλοι ποδοσφαιριστές
Κατηγορία:Ποδοσφαιριστές Μάντσεστερ Γιουνάιτεντ
Κατηγορία:Ποδοσφαιριστές Ρεάλ Μαδρίτης
Κατηγορία:Μέσοι ποδοσφαιριστές
Κατηγορία:Ποδοσφαιριστές ΑΚ Μίλαν
Κατηγορία:Ποδοσφαιριστές Πρέστον Νορθ Εντ
Κατηγορία:Ποδοσφαιριστές Λος Άντζελες Γκάλαξι
Κατηγορία:Ποδοσφαιριστές Παρί Σεν Ζερμέν
Κατηγορία:Ποδοσφαιριστές Εθνικής Αγγλίας Κ18
Κατηγορία:Ποδοσφαιριστές Εθνικής Αγγλίας Κ21
Κατηγορία:Ποδοσφαιριστές Εθνικής Αγγλίας
Κατηγορία:Ποδοσφαιριστές Παγκοσμίου Κυπέλλου 2006
Κατηγορία:Ποδοσφαιριστές Παγκοσμίου Κυπέλλου 2002
Κατηγορία:Ποδοσφαιριστές Ευρωπαϊκού Πρωταθλήματος 2004
Κατηγορία:Ποδοσφαιριστές Ευρωπαϊκού Πρωταθλήματος 2000
Κατηγορία:Ποδοσφαιριστές Παγκοσμίου Κυπέλλου 1998
Κατηγορία:Ποδοσφαιριστές Λιγκ 1
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σέριε Α
Κατηγορία:FIFA 100
Κατηγορία:FIFA Century Club
Κατηγορία:Ξένοι ποδοσφαιριστές στη Γαλλία
Κατηγορία:Ξένοι ποδοσφαιριστές στις Ηνωμένες Πολιτείες Αμερικής